Buckingham-noodvergadering: Aankondiging gemaakKoningin Elizabeth II en Prins Philip (Argieffoto) Buckingham-paleis het Donderdag in ŉ verklaring gesê Prins Philip (95), die hertog van Edinburgh, gaan uittree en nie meer amptelik deel wees van openbare optredes nie. Dit volg nadat koningin Elizabeth II (91) se mees senior beamptes Donderdagoggend die hele koninklike huishouding se personeel na Buckingham-paleis ontbied het vir ŉ noodvergadering. Die koninklike familie het in die verklaring bevestig dat Prins Philip in Augustus vanjaar sal uittree. “Die hertog het die koningin se volle ondersteuning,” lui die verklaring. “Prins Philip sal nog voorafgeskeduleerde optredes tussen vandag en Augustus vanjaar meemaak, individueel asook saam met die koningin. Die hertog sal egter daarna nie ander amptelike uitnodigings aanvaar nie, hoewel hy steeds moontlik van tyd tot tyd sommige openbare gebeurtenisse sal bywoon.” Prins Philip gaan steeds beskermheer en president of lid van nagenoeg 780 organisasies bly. Volgens die verklaring gaan koningin Elizabeth steeds met haar program volhou, wat talle openbare optredes insluit, en dié besluit word ook deur die koninklike familie ondersteun. Sosiale media het Donderdag behoorlik gegons oor dié noodvergadering en talle het bespiegel oor die moontlikheid dat ŉ koninklike of senior beampte van die paleis oorlede is. Koningin Elizabeth en prins Philip was Woensdag ooglopend gesond toe die koningin met Theresa May, die premier, vergader het, en prins Philip by ŉ Londense krieketklub gesien is. Lees die verklaring hier. Die verklaring wat deur die koninklike familie uitgereik is (Foto: Twitter)